Dar mare-se e veze pedet da ganañ e gouelioù sonerezh hengounel evel les Tombées de la Nuit hag ar festival Interceltique de Lorient. Ti-kêr Roazhon, gevellet e 1991 gant Alma-Ata (Almaty), kêr vrasañ Kazakhstan, a ginnig dezhañ mont da ganañ e gouel Voice of Asia, a dremen eno. Souezhet gant ar bedadenn-se e skriv Denez ar ganaouenn fentus, Son Alma Ata, deuet er-maez war ar bladenn Sarach, a gont an istorig-se. Evit ar wech kentañ e kan Denez en ur vro estren. Dizoleiñ a ra ar bobl gazakh, a oa er mare-se e-barzh an URSS, evel ma oa ar bobl vreizhat e-barzh Bro-Chall.